SKRIFTLIG FORESPØRGSEL P-0134/02

af Albert Maat (PPE-DE) til Kommissionen

(25. januar 2002)

Om: Fortsættelse af indsamling af vibeæg i Frisland

Indsamling af vibeæg i en vis periode af året er en gammel tradition i Frisland. Denne skik er bundet til strenge bestemmelser: indsamlingen må kun foregå fra 1. marts til 1. april og kun en ægindsamler, der kan bevise, at han sørger for vedligeholdelse (bl.a. sørger for redebeskyttelse efter 1. april), kan få en tilladelse. På grund af den måde, hvorpå indsamlingen er ordnet, er der endda tale om en samtidig naturbevarelse. Denne tradition er i fare, nu hvor Kommissionen ikke vil gøre nogen undtagelse for Frisland i den nederlandske udarbejdelse af fugledirektivet. Dette, selv om disse fugle beskyttes i Frisland og f.eks. jages i Frankrig. På grundlag af artikel 9, stk. 1, litra c, i fugledirektivet er dette muligt på visse strenge betingelser. Provinsen Frisland er sammen med ministeriet for landbrug, naturbevarelse og fiskeri beskæftiget med inden for rammerne af den nye ministerielle ordning at stramme kravene til selektivitet, inklusive håndhævelsespolitikken.

Denne gamle frisiske tradition kan i Frisland regne med stor tilslutning.

Har Kommissionen kendskab til denne særlige art frisisk tradition med indsamling af vibeæg i en vis periode af året?

Er Kommissionen rede til at gøre en undtagelse på grundlag af artikel 9, stk. 1, litra c, hvis de nederlandske myndigheder (landbrugsministeriet og provinsen Frisland) opfylder de stillede betingelser?

I benægtende fald, hvorfor ikke?

Svar afgivet på Kommissionens vegne af Margot Wallström

(25. februar 2002)

Kommissionen har kendskab til den traditionelle indsamling af vibeæg i naturen i den nederlandske provins Friesland.

Viben såvel som enhver anden naturligt forekommende europæisk fugleart henhører under Rådets direktiv 79/409/EØF af 2. april 1979 om beskyttelse af vilde fugle(1) (i det følgende direktivet).

I henhold til direktivets artikel 5 i er det strengt forbudt bl.a. at indsamle æg i naturen.

Undtagelser fra det generelle forbud i artikel 5 kan kun tillades efter den strenge fravigelsesordning i direktivets artikel 9, forudsat at der ikke findes nogen anden tilfredsstillende løsning, og da kun af følgende grunde:

- af hensyn til den offentlige sundhed og sikkerhed; af hensyn til sikkerheden for luftfarten; for at hindre omfattende skader på afgrøder, besætninger, skove, fiskeri- og vandområder; for at beskytte flora og fauna

- i forsknings- og undervisningsøjemed; for at genoprette og forny bestanden samt for at muliggøre opdræt i forbindelse med de her nævnte formål;

- for på strengt kontrollerede betingelser at tillade selektiv indfangning, besiddelse eller enhver anden fornuftig anvendelse af bestemte fuglearter i mindre mængder.

Kommissionen er ved at undersøge en sag vedrørende indsamling af æg i naturen i provinsen Friesland, Nederlandene. I forbindelse med denne efterforskning har Kommissionen indledt en overtrædelsesprocedure, eftersom det ikke var dokumenteret, at direktivets artikel 9 var overholdt. Som led i denne sag er

der afgivet en begrundet udtalelse i henhold til i EF-traktatens artikel 226. Da Kommissionen ikke modtog noget svar på sin begrundede udtalelse, besluttede den sig til at indbringe sagen for Den Europæiske Domstol. Kort tid herefter svarede de nederlandske myndigheder på den begrundede udtalelse. Dette svar undersøges nu. Fremgår det heraf, at de nederlandske myndigheder har handlet i fuld overensstemmelse med direktivets artikel 9, vil sagen være afsluttet. I modsat fald vil Kommissionen kunne beslutte sig til at gennemføre sin tidligere afgørelse og indbringe sagen for Den Europæiske Domstol.

(1) EFT L 103 af 25.4.1979.